google/wiki40b huggingface dataset:
Hegguraksla

Hegguraksla er et fjellparti ved Tafjorden i Norddal kommune, Møre og Romsdal. Sprekkdannelser i fjellet utgjør en fare for at omkring to millioner m³ stein kan rase ut i fjorden. I 1934 gikk et noe større ras like ved i samme fjellvegg og forårsaket Tafjord-ulykken. Sprekkdannelsene overvåkes av Åknes/Tafjord Beredskap. Ved sprekkdannelsene er det montert utstyr som registrerer små bevegelser i fjellgrunnen. I 2012 og 2013 har det blitt registrert små bevegelser sammenlignet med bevegelsene i Åkneset.
Heggurtunnelen går gjennom fjellmassivet like nedenfor.
Bjørke (Norderhov)

Bjørke er en gård i Norderhov i Ringerike nær utløpet til elva Sogna i Tyrifjorden. Gården har gårdsnummer 1. Navnet uttales tradisjonelt `bjørrke.
Gården nevnes første gang med i Birki i et diplom (DN. IV 287) fra 13. november 1352. Bjørke nevnes også i Norske Regnskaber og Jordebøger fra det 16de Aarhundrede, bind IV, som Bircke i 1528, Biørcke i 1578, Biercke i 1604, og Bierche i 1657 og 1723. På gammalnorsk var navnet Birki, av birki, som betydde sted som det vokser bjørk. Dagens form av navnet kan skyldes innflytelse av ordet «bjørk». Gården har for lenge sia blitt delt i flere bruk. Riksvei 35 passerer over eiendommene.
Tilleggslappeloven

Tilleggslappeloven, egentlig Lov indeholdende Tillægsbestemmelser angaaende Lapperne og Rensdyrdriften inden de søndenfor Finmarkens Amt liggende Landsdele, av 25. juli 1897 var en norsk lov som regulerte samisk reindrift i det meste av landet. Loven videreførte og forsterket bestemmelser i Felleslappeloven av 1883, som gjaldt både for Sverige og Norge.
Loven slo fast at reindrift utenfor reinbeitedistrikt bare var tillatt dersom grunneierne ga tillatelse, og den ga hjemmel for å innføre generelt forbud mot reindrift uten at reindriftssamene hadde noe krav på erstatning for de beiteområdene de dermed ble hindret i å bruke. Bakgrunnen for dette var at myndighetene anså hensynet til jordbruket som så viktig at man kunne legge til rette for det på bekostning av samenes reindrift. Denne prioriteringen av landbruk framfor samisk reindrift har blitt karakterisert som sosialdarwinisme.
«Bestemmelsene i Felleslappeloven om at reindriftssamene skulle tilvises nye beiteområder dersom reindriften i et område ble forbudt av hensyn til jordbruket, ble fjernet. I stedet kunne nå enkeltkommuner forby all reindrift innenfor kommunens grenser. 33 kommuner i Sør-Norge ble stengt for reindrift ved kongelig resolusjon mellom 1899 og 1915.» Konsekvensene ble at reindriften i Trollheimen og på Gauldalsvidda opphørte, og at ekspansjon sørover i Østerdalen ble stoppet.
Falukorv

Historie

Pølsens historie går tilbake til kobbergruvene ved Falun på 1500-tallet og 1600-tallet. Der ble okseskinn benyttet til repene, og noe av kjøttet som ble til overs etter slaktingen ble benyttet til pølser. Pølseoppskriften minner om lyonerpølsen ved det at kjøttet er røkt og saltet, og kan ha blitt bragt til Falun av tilflyttende tyske gruvearbeidere.
Produksjonsmetoden ble grepet fatt i og gjenopplivet sent på 1800-tallet av slakteren Anders Olsson. Hans virksomhet skapte den moderne falukorven med sin kjøttblanding. 
I EU gjelder det merkevarerestriksjoner for hva som kan kalles «falukorv». Kun potetmel kan benyttes som bindemiddel, og kjøttinnholdet kan ikke falle under 45 prosent.
Advokatfirmaet Haavind

Ledelse

Haavind er ledet av Managing Partner, Henning Nordtvedt, med egne ledere for de ulike forretningsområdene. I staben har firmaet en organisasjonsdirektør, økonomisjef, direktør for digital forretningsutvikling og innovasjon, HR-sjef og IKT-sjef. Selskapets styre, under ledelse av partner Johnny Johansen, består av fem partnere og to ansatterepresentanter.

Historie

Firmaet ble grunnlagt i 1893 da Jan Groos Helmer ble høyesterettsadvokat og startet sin egen virksomhet. I 1899 kom høyesterettsadvokat Kristen Johanssen inn som deltaker.
Firmaets advokater var aktive under og etter annen verdenskrig, som motstandsfolk, som forsvarere for norske patrioter for tysk krigsrett og som aktorer i saker mot den nazistiske høyesterett og flere av Quislings statsråder. Jens Christian Hauge er blant dem som står sentralt i denne delen av firmaets historie. Han startet sin advokatvirksomhet i 1954, etter å ha vært leder i Milorg og deres representant i hjemmefrontens ledelse under annen verdenskrig, og senere forsvarsminister og justisminister. Han fortsatte sin virksomhet med et stort innslag av oppdrag for det offentlige, men også for næringslivet.
Advokatfirmaet Haavind slik det fremstår i dag, er et resultat av en fusjon i 2000 mellom advokatfirmaene Haavind & Haga, Vislie, Ødegaard & Kolrud, Hauge & Co og Lowzow & Co.
Dronning Elizabeth IIs kroningsmedalje

Dronning Elizabeth IIs kroningsmedalje er en britisk medalje innstiftet  i 1953 i anledning av kroningen av Elisabeth II av Storbritannia. Den ble utdelt i stort antall som ledd i feiringen av kroningen, som fant sted i London 2. juni 1953.

Utforming

Dronning Elizabeth IIs kroningsmedalje er i  sølv og bærer på forsiden et høyrevendt portrett av dronning Elisabeth II. Dronningen bærer krone og Hosebåndordenens ordenskjede, samt ordenstegnet for Badets orden. Baksiden prydes av dronningens monogram og omskriften «QUEEN ELIZABETH II CROWNED 2ND JUNE 1953». 
Medaljebåndet er rødt, har to smale blå striper i midten, og smale hvite striper langs kantene.
Skulptøren Cecil Thomas var ansvarlig for utforming av medaljen. Den ble produsert av Royal Mint.

Tildeling

Dronning Elizabeth IIs kroningsmedalje ble tildelt i stort antall til kongelige, ledende politikere, statstjenestemenn, folkevalgte på ulike nivåer, militære og medlemmer av politistyrkene i Storbritannia, i landets oversjøiske besittelser og i samveldeland. Hvert land og område fikk et bestemt antall medaljer til disposisjon for tildeling etter bestemmelse av de politiske myndigheter i det enkelte land og område. 
14 eksemplar av Dronning Elizabeth IIs kroningsmedalje ble inngravert med ordene «MOUNT EVEREST EXPEDITION» og tildelt medlemmer av ekspedisjonen som nådde toppen av Mount Everest.
Det ble i alt tildelt 129 051 eksemplarer av Dronning Elizabeth IIs kroningsmedalje.

Norske innehavere

Kong Olav ble tildelt Dronning Elizabeth IIs kroningsmedalje. Det ble også offiserene Charles Oluf Herlofson og Gunnar Halle.
Svenska Skyttesportförbundet

Svenska Skyttesportförbundet (SvSF) er et svensk spesialidrettsforbund for sportsskyting som ble grunnlagt i 2009 etter en sammenslåing av de tre organisasjonene Svenska Sportskytteförbundet (SSF), Frivilliga Skytterörelsen (FSR) og Skytterörelsens Ungdomsorganisation (Skytte UO). SvSF er tilknyttet Sveriges olympiske komité, Riksidrottsförbundet og International Shooting Sport Federation (ISSF). Organisasjonen hadde omlag 90 000 medlemmer i 2016.

Historie

Svenska Sportskytteförbundet (SSF) var forgjengeren til Svenska Skyttesportförbundet (SvSF). SSF ble grunnlagt i 1943, og ble en del av Riksidrottsförbundet i 1956.
I 2009 slo SSF seg sammen med den Frivilliga Skytterörelsen (FSR, grunnlagt i 1893, men med utspring fra skarpskytterörelsen som startet i 1860) og Skytterörelsens Ungdomsorganisation (Skytte UO), etter beslutning på årsmåtene til de tre forbundene året før. Sammen dannet de Svenska Skyttesportförbundet (SvSF).
Homer's Night Out

Handling

Marge og Homer snakker lett sammen på morgenen. Homer finner ut at han veier 108 kilo. «Fra nå av skal jeg trene, hver dag», sier han. Imens ser Bart Simpson et lite kamera laget for spionasje. Han finner fram penger og kjøper kameraet via postordre.
Det er en annen dag og Homer veier seg. «Ånei, 108,5! Jeg er en hval! Hvorfor er jeg født med en svakhet for mellommåltider? Fra nå av skal jeg trene hver morgen». Han nevner for Marge at det er en fest på jobben på fredag. Marge er skeptisk, men Homer forteller at det blir som et teselskap.
Etter 6 måneder får Bart spionkameraet sitt.
Mens Homer går på utdrikningslag, er resten av familien på restaurant. Bart bestiller blekksprut med ekstra tentakler. Han liker imidlertid ikke maten og ber om å gå fra bordet. Etter å ha vært på toalettet går Bart til rommet ved siden av, der Homer er på fest. På festet har det akkurat kommet en kvinnelig lettkledd danser, og Homer danser flørtende med henne. Da kommer Bart inn, og tar bilde med spionkameraet sitt.
Bart blir medlem i en fotografiklubb med Martin Prince. Der framkaller han bildet. Under tvil gir han Milhouse, som sverger på å ikke lage flere kopier, en kopi. Milhouse klarer imidlertid ikke å holde på det og bildet blir raskt spredd. Bildet går fra barna til foreldrene, foreldrene sprer det på jobben. Til slutt er bildet hos navn som prest Lovejoy, Montgomery Burns og til slutt Marge, som blir rasende.
Homer blir utvist fra huset og drar trist på Moe's. Etter noen dager med snuskete liv, drar han hjem til Marge. Marge er fortsatt sur. Hun sier at Homer skal ta Bart med til denne magedanseren og vise ham at hun har et ordentlig liv og ordentlige følelser. De leter lenge og til slutt finner de «prinsesse Kashmir». Det hele går ikke som planlagt og Homer ender opp dansende med resten. Han kommer imidlertid på hva han kom for og roper at de skal stoppe musikken. Homer forteller at disse kvinnene ikke er objekter, men våre mødre, våre barn. Dette resulterer at publikum drar sin vei til deres familie og Homer får Marge igjen. Som en Simpsons-episode nesten alltid er, ble det en lykkelig slutt.
Psyri

Psyri, Psiri, Psyrri eller Psirri (gresk: Ψυρρή ή Ψυρή, uttales [psiˈri]) er et særeget nabolag i Athen, Hellas. Det er i dag kjent for sine restauranter, barer, musikk-tavernaer og noen få hoteller.
Frem til tidlig i 1990-årene hadde Psyri et dårlig rykte, men det har nå blitt et av de mest fasjonable og trendy stedene i sentrum av Athen for overnatting, underholdning og spisesteder.
Det sentrale torget i Psyri kalles «Heltenes plass» (gresk: πλατεία Ηρώων - plateia Iroon), fordi gatene har navn etter de greske heltene (Karaiskakis og Miaoulis
Lord Byron bodde her under sitt opphold i Athen og det var her han skrev diktet «Maid of Athens». Den mest berømte greker i Psiri var Alexandros Papadiamantis som bodde i området i mer enn to ti-år.
Vilde Nilsen

2015/16

Nilsen vant juniornorgescupen i paralangrenn for stående i sesongen 2015/16. Hun vant sprinten og 5 km for stående i juniorklassen under NM på ski 2016.

2016/17

Hun deltok i langrenn under Para-VM på ski 2017, i klassen for stående utøvere. Der kom hun på femteplass i sprinten, og Norge kom også på femteplass i miksstafetten på 4 x 2,5 km. Under NM på ski 2017 vant hun sprinten i fri teknikk og 5 km klassisk i juniorklassen.
Hun vant norgescupen i langrenn for junior, og kom på 14.-plass i Verdenscupen i paralangrenn 2016/17.

2017/18

Hun representerte Norge under Paralympiske vinterleker 2018. I skiskyting kom hun på femteplass på 6 km sprint for stående utøvere. I langrenn fikk hun sølv på sprinten, bak Anna Milenina, som konkurrerte under nøytralt flagg under disse lekene. Hun kom på femteplass på 7,5 km klassisk, og Norge kom på åttendeplass på miksstafetten. Under NM på ski 2018 vant hun sprint klassisk og 10 km fri teknikk i juniorklassen, som eneste utøver. 
Hun deltok i Verdenscupen i paralangrenn 2017/18, og kom denne sesongen på femtendeplass med 110 poeng.

2018/19

Para-VM på ski 2019 ble arrangert i Prince George i Britisk Columbia i Canada, og hun fikk der tre individuelle gullmedaljer og én gullmedalje i stafett. Hun vant sprint og 5 km fri teknikk, og 15 km klassisk. I tillegg vant Norge stafetten i åpen klasse, der Nilsen gikk sammen med Trygve Steinar Larsen, Håkon Olsrud og Eirik Bye. I skiskyting fikk hun bronse på 6 km sprint.
I Verdenscupen i paralangrenn 2018/19 vant hun klassen for stående utøvere. Hun deltok også i Verdenscupen i paraskiskyting 2018/19, der hun kom på tiendeplass.
Jan Julius Lodewijk Duyvendak

Biografi

Etter filologiske studier Universitetet i Leiden orienterte han seg mot kinesisk språk under rettledning av Jan Jakob Maria de Groot. Årene 1910–1911 var han i Paris og studerte der under Édouard Chavannes og Henri Cordier. 
Årene 1912–1918 var han nederlandsk ambassadetolk i Beijing, og deretter fikk han en stilling ved Universitetet i Leiden i 1919. Han foretok en rekke oversettelser av kinesiske tekster, som for eksempel Dao de jing. Han oversatte også en kinesisk politikers dagbok om bokseropprøret, som senere har vist seg å være et falskneri iscenesatt av Edmund Backhouse. 
Under annen verdenskrig hjalp han personlig forfulgte jøder til å holde seg i skjul fra Det tredje rikes okkupasjonsmakt. 
Innen astronomien er Jan Julius Lodewijk Duyvendak kjent for å ha hjulpet sin landsmann Jan Oort med å oversette kinesiske dokumenter om en «gjestestjerne» i året 1054: Det dreide seg ifølge Oort antagelig om en supernova.
Grunnkretser i Gjemnes kommune

Grunnkretser i Gjemnes kommune er delområder og grunnkretser som seksjonerer Gjemnes kommune, Møre og Romsdal, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.
Lepenski Vir

Lepenski Vir (Лепенски Вир, Lepen Whirl) er en mesolittisk by i Serbia ved Donaus høyre bredd. Byen ble avdekket mellom 1965 og 1970. Utstillingene på stedet ligger under Serbias nasjonalmuseum.
Stortingsvalget 1900

Valgordning

Dette var det første valget i Norge etter at allmenn stemmerett for menn var innført, og nest siste stortingsvalg med indirekte valg. I hvert formannskapsdistrikt hadde lensmannen eller formannskapet ansvar for å holde valgting som utpekte valgmenn. Valgmennene møttes til valgmannsting. På landet hadde hvert av de atten amtene valgmannsting, og utpekte 2-5 av 75 stortingsrepresentanter. Kjøpstedenes valgmannsting utpekte én, to eller fire av 39 stortingsrepresentanter.
Valgtingene ble holdt i perioden 20. august til 10. september 1900. 431 valgting i landdistriktene utpekte totalt 3 582 valgmenn. 39 valgting i byene utpekte totalt 2 015 valgmenn. Valgmannstingene ble holdt i perioden 27. august til 22. oktober 1900. Valgmannstingene i Smaalenenes amt og Søndre Bergenhus amt ble underkjent, og nye valgmannsting ble avholdt henholdsvis 1. november 1900 og 19. april 1901. Stortinget ble konstituert 11. oktober 1900.
Elvestad

Elvestad er et kjent norsk trafikknutepunkt i Hobøl kommune i Østfold. Det er der fylkesvei 120 (riksvei inntil reformen i 2010) og E18 krysser hverandre.
Hobøl er en av ti kommuner som på grunn av sin beliggenhet innover i landet kan sies å tilhøre det geografiske avgrensede området Indre Østfold, mens de mer kystnære områdene av Østfold (Moss – Fredrikstad – Sarpsborg – Halden osv) går under benevnelsene Ytre Østfold og Nedre Glomma-regionen (spesielt områdene rundt Fredrikstad – Sarpsborg – Halden)
Elvestad er også kommunesenteret i Hobøl kommune, da herredshuset ligger ved krysset E18 / riksvei 120. Dette preger tydelig stedet bygningsmessig.
Noen kaller Elvestad et tettsted, men det er muligens å dra begrepet «tettsted» litt langt. Elvestad er et geografisk avgrenset område rundt selve veikrysset (i realiteten et «søkk» eller en «dal» som er maksimalt et par kilometer bredt). Stedet har antagelig fått dette navnet mye på grunn av Hobølelva, som et stykke følger riksvei 120 og sammen med denne krysser E18 ved Elvestadkrysset.
Georg Dehio

Slekt

Georg Dehlio var nevø til legen Karl Gottfried Konstantin Dehio (1851, Reval – 1927, Dorpat), bror til Revals siste tyske borgermester Erhard Dehio (1855, Reval – 1940, Bad Oeynhausen), og far til historikeren Ludwig Dehio (1888, Königsberg – 1963, Marburg/Lahn).

Utdannelse og karriere

Dehio studerte i Dorpat, Göttingen (doktorgrad under Georg Waitz) og Bonn, og vendte seg først mot historiefaget. Han ble i 1877 privatdosent i historie i München, men viet seg etter en tid til kunshistorien, i særdeleshet middelalderens og bygningskunstens. Han ble på disse områder en av Tysklands fremste autoriteter.
Han ble utnevnt til professor i kunsthistorie i Königsberg i 1883, overflyttet i 1892 til Strassburg, og ble der emeritert i 1914. 
Dehio vendte seg omkring år 1900, på lignende vis som Alois Riegl, krasst mot den da utbredte purifiserende viderebygging på gamle bygningsminnesmerker (som på for eksempel domkirker i gotisk stil). Han refset i denne forbindelse særlig de delvise ødeleggelser av gammelt materiale - han kalte dette som restauratorisk vandalisme. Han sverget til prinsippet Konservieren, nicht Restaurieren! («konservere, ikke restaurere!»), og mente at man gammelt og nytt (i tilfelle tilbygg) skulle være klart erkjennbart som forskjellig. Dehio bidro med dette sterkt til de nye og etterhvert dominerende oppfatninger om fortidsminnevern, slik som det skulle bli nedfelt for eksempel i Veneziacharteret.
Dehio gikk mot slutten av sitt virke inn for et nasjonalistisk preget syn på kunsthistorien. 
Han døde i 1932 i en alder av 81 år i Tübingen og ble begravet bå byens kirkegård ved universitetet.

Produksjon

Dehio utgav Hartwich von Stade (1872), Geschichte des Erzbisthums Hamburg-Bremen (to bind, 1877), videre sammen med Gustav von Bezold det monumentalt anlagte Kirchliche Baukunst des Abendlandes (to bind tekstt og syv porteføljer plansjer, 1884-1901), hans fremste verk, samt Kunstgeschichte in Bildern (fem deler, 1898-1901), et illustrasjonsverk for den kunsthistoriske undervisningen. Han utarbeidet på oppdrag Handbuch der deutschen Kunstdenkmäler (fem bind, 1905-12; bind I og III i andre opplag 1914 og 1920). Han utgav også Geschichte der deutschen Kunst (to bind, 1919).
New Zealand Operational Service Medal

New Zealand Operational Service Medal (NZOSM) er en nyzealandsk medalje innstiftet 23. juli 2002 av dronning Elisabeth II av New Zealand til  belønning av militært personell som har deltatt i operativ utenlandstjeneste siden 3. september 1945.

Utforming

Medaljen er i sølv og er 38 mm i diameter. Den har New Zealands riksvåpen  som motiv på avers. På reversen har medaljen en høyrevendt kiwi som står på et felt av rette linjer som skal representere landjorden. Under dette står innskriften «★ NEW ZEALAND ★» som igjen er skilt fra teksten «FOR OPERATIONAL SERVICE» ved bølgelinjer, for havet. Det slette feltet bak motivet skal representerer luften.
New Zealand Operational Service Medal er opphengt i et rett medaljebånd i fargene svart og hvitt, New Zealands nasjonalfarger.
Medaljen er formgitt av Phillip O'Shea, som er New Zealand Herald of Arms.

Tildeling

New Zealand Operational Service Medal tildeles for aktiv deltagelse i militæroperasjoner etter andre verdenskrigs slutt, enten dette gjelder krig, fredsbevarende styrker eller visse andre utenlandsoperasjoner etter nærmere fastsatte bestemmelser. Den tildeles i tillegg til operasjonsmedaljer, enten det gjelder nyzealandske, utenlandske eller internasjonale medaljer. Personell kvalifiserer til medaljen ved første gangs tjeneste i en militæroperasjon.
Medaljen er tildelt over 20 000 personer.
Liannan

Liannan (kinesisk: 连南瑶族自治县; pinyin: Liánnán yáozú Zìzhìxiàn) er et autonomt fylke i den kinesiske provinsen Guangdong. Det ligger i byprefekturet Qingyuan.
Befolkningen var på 150 480 innbyggere i 1999.

Samferdsel

Kinas riksvei 323 løper gjennom området. Den begynner i Ruijin i provinsen Jiangxi og fører gjennom Guangdong og Guangxi og ender opp i Lincang i Yunnan, på grensen mot Burma.
Taro Kagawa

Japans herrelandslag

Taro Kagawa spilte 5 landskamper for Japans herrelandslag.
İlham Tanui Özbilen

Karriere for Kenya

Han deltok som William Biwott Tanui ved IAAF World Athletics Final 2009 i Thessaloniki i Hellas, der han vant 1500 meter på tiden 3:35,04. Han innehar fortsatt den verdensrekorden for junior på 1 mile, med 3:49,29, som han satte i Oslo i 2009. I 2009 var han også med på det kenyanske laget som satte verdensrekord på 4 x 1500 meter, ved Golden League-stevnet Memorial Van Damme i Belgia. Tiden ble 14:36,23. Denne rekorden er imidlertid slått senere.
Han vant også 1500 meter ved World Athletics Final i Thessaloniki i 2009, med tiden 3.35,04.
Piggvar

Matfisk

Piggvaren har et ganske fast, helt hvitt kjøtt med delikat smak, og er høyt skattet som matfisk. Den er én av de best betalte fiskene fra norske farvann. De gamle romerne lovpriste piggvar som "havets fasan". Piggvaren fanges med garn og snurrevad, en del tas også av sportsdykkere. Oppdrettspiggvar selges til fiskegrossister som igjen leverer det meste til eksklusive restauranter.

Oppdrett

På grunn av meget høy salgspris har piggvaren vært en attraktiv art for fiskeoppdrett. Den liker varmt vann og flere av oppdrettsforsøkene har vært knyttet til kraftverk med tilgang på varmt spillvann. Stolt Sea Farm Turbot Norway AS utnytter spillvarme fra Eramets smelteverk i Kvinesdal i Vest-Agder og har de siste årene vært landets eneste piggvaroppdrett. Årskapasiteten er 250 tonn piggvar.  Bløgget oppdrettspiggvar renses og pakkes av Ulland AS på øya Hidra i Flekkefjord. Stolt-Nielsen Ltd. har også flere piggvaroppdrett i Spania med en årskapasitet på over 5000 tonn.
Alexander I av Hellas

Konge

Han ble konge av Hellas 11. juni 1917 etter at hans far ble nødt til å abdisere etter ønske fra de allierte. Faren ble tvunget til å gå i eksil sammen med sin eldste sønn Prins Georg. Alexander fikk liten innflytelse som konge med den dominerende statsministeren Eleftherios Venizelos.

Ekteskap

Han gifte seg i hemmelighet 4. november 1919 med sin barndomsvenn Aspasia Monos (født 4. september 1896 død 7. februar 1972). Hun var datter til en adjutant hos Konstantin I. Deres ekteskap vakte stor skandale blant folket og statsministeren ble rasende da han hadde forventet at den unge kongen skulle gifte seg med prinsesse Mary, datter til kong Georg V av Storbritannia og hans dronning Mary. Det unge nygifte paret ble nødt å flykte temporært til Paris, til krisen var over og ekteskapet gyldig.

Død

Den 25. oktober 1920 døde han av blodforgiftning som følge av et apebitt. Det gikk også rykter om at han kanskje hadde blitt myrdet. Mer sannsynlig er det at han døde av blodforgiftning og fordi legene ikke våget å foreta den amputasjonen som kunne ha reddet kongens liv. Han ble etterfulgt av sin far, Konstantin I, som fikk lov til å returnere til landet etter sin sønns død.
Etter Alexanders død så Kong Konstantin til at Hellas engasjerte seg i krigen mellom Hellas og Tyrkia 1919–22 hvilket ledde til at Hellas mistet en kvart million sivile og militære. Winston Churchill skrev senere «det var et apebitt som var årsaken til at 250 000 mennesker døde».

Barn

Alexander hadde kun et barn, som ble født etter hans død;  Alexandra, (født 25. mars 1921 død 30. januar 1993 som ble gift med kong Peter II av Jugoslavia.
Bohaifeltene

Bohaifeltene er en samlebetegnelse for olje- og naturgassfeltene i Bohaihavet innerst Østkinahavet. Blant feltene der kan fremheves Suizhong 36-1 og Changqingfeltet.
Envoy Air

Historie

American Eagle ble grunnlagt 1. november 1984 som en sammenslåing av flere regionale selskap: Command Airways (også kalt Command Airlines), lokalisert på Dutchess County Airport i Wappinger, New York, Avair, Simmons Airlines, Wings West Airlines, Metro Airlines og Chaparral Airlines. 
På midten av 1990-tallet ble selskapet kjøpt av American Airlines, men Executive Air ble ikke innlemmet i selskapet og dette flyr enda på kontrakt for American Eagle, selv om det er et selskap som er hel-eid av American Eagle. American Eagle lanserte sin første jet service i mai 1998 fra Chicago til Cleveland, Cincinnati og Milwaukee ved å benytte et fly av typen Embraer ERJ-145. Selskapet Business Express ble kjøpt i mars 1999 og integrert i selskapet i desember 2000.
American Eagle sine ruter fra Los Angeles International Airport er et samarbeid med Continental Airlines og de har også et samarbeid med Delta Air Lines, da under navnet Delta Connection.
I 2014 fikk selskapet navnet Envoy Air.